**Δημιουργικότητα και εκπαίδευση: ευχή ή κατάρα;**

**Θωμάς Μπαμπάλης, Κωνσταντίνα Τσώλη**

*ΠΤΔΕ, ΕΚΠΑ*

Μια αναζήτηση της θέσης της δημιουργικότητας στο σχολείο μέσα από τις κυρίαρχες παιδαγωγικές τάσεις του 19ου αιώνα καταδεικνύει την παντελή απουσία της και παράλληλα αναδεικνύει τις πρακτικές της ομοιομορφίας, της συσσώρευσης γνώσεων, της τυποποίησης και της συμμόρφωσης (Babalis & Tsoli, 2017· Robinson, 2011). Τα προστάγματα των μεγάλων παιδαγωγών του 20ου αιώνα, γνωστού ως «αιώνα του παιδιού», για αυτενέργεια, αυτοέκφραση, ανάληψη πρωτοβουλιών, κριτική και δημιουργική σκέψη και διαμόρφωση ενός άλλου τύπου πολίτη, που θα εκπαιδευτεί να προσαρμόζεται στις απαιτήσεις και προκλήσεις του ραγδαίως μεταβαλλόμενου περιβάλλοντός του, παρ’ όλο που ακούγονται ως απόηχος μιας άλλης εποχής, εξακολουθούν να αγκομαχούν να βρουν τη θέση τους στο σημερινό σχολείο (Harari, 2018· Robinson & Aronica, 2019· Τσώλη & Μπαμπάλης, 2023). Η πολυλογική και πολυδρομική μάθηση (Ξανθάκου, 2011), που εξασφαλίζουν την καινοτομία στην κοινωνία, φαντάζουν όνειρο θερινής νυκτός. Κι όμως μέσα σε τέτοια εκπαιδευτικά συστήματα κάποιοι μαθητές είχαν το σθένος να ξεδιπλώσουν τις δημιουργικές τους ικανότητες και να αντιπαρέλθουν τις ‘παραλυτικές μαθησιακές εμπειρίες’ (Ξανθάκου, *κ.ά.*, 2015) που βίωσαν στο οικογενειακό, σχολικό και ευρύτερα κοινωνικό περιβάλλον τους. Κάρολος Δαρβίνος, Άλμπερτ Αϊνστάιν, Πάμπλο Πικάσο, Τζωρτζ Μπέρναρντ Σω, Φραντς Κάφκα, Μπιλ Γκέιτς, Στιβ Τζομπς, Αμάνθιο Ορτέγκα· όλοι τους αποτελούν ενδεικτικά παραδείγματα αδύναμων μαθητών, ωστόσο μεγαλοφυών ενηλίκων (Miller, 2018). Πώς αντιμετωπίστηκαν από τους καθηγητές τους και πώς αντιμετώπισαν οι ίδιοι το σχολείο; Ποια χαρακτηριστικά της προσωπικότητάς τους υπερίσχυσαν στον σκληρό αγώνα που έδωσαν ως μαθητές; Τελικά, η δημιουργικότητά τους ήταν ευχή ή κατάρα για τους ίδιους; Η παρούσα εισήγηση επιχειρεί να δώσει απαντήσεις στους παραπάνω προβληματισμούς θέτοντας στον πυρήνα τους τον πολυδιάστατο ρόλο του σχολείου.

Babalis, Th., & Tsoli, K. (2017). *Classroom Life: Shaping the Learning Environment, Classroom Management Strategies and Teaching Techniques.* New York: Nova Publishers.

Harari, Y.N. (2018). *21 μαθήματα για τον 21ο αιώνα*. Αλεξάνδρεια.

Miller, A. (2018). *Αϊνστάιν - Πικάσο. Ο χώρος, ο χρόνος και η ομορφιά.* Τραυλός.

Ξανθάκου, Γ. (2011). *Δημιουργικότητα και καινοτομία στο σχολείο και την κοινωνία* (επιμ. Γ. Ξανθάκου, F. Mönks, & Μ. Καΐλα). Διάδραση.

Ξανθάκου, Γ., Καΐλα, Μ., & Παπαβασιλείου, Β. (2015). *«ΦΑΝΤΑΣΙΑ ΝΕΚΡΗ ΦΑΝΤΑΣΟΥ» γιατί «με τις ξόβεργες μπορεί να πιάνεις πουλιά, δεν πιάνεις ποτέ το κελαηδητό τους».* Διάδραση.

Robinson, K. (2011). *Άλλη λογική. Για μια επανάσταση δημιουργικότητας.* Ἐν πλῷ.

Robinson, K., & Aronica, L. (2019). *Βρες το στοιχείο σου.* Διόπτρα.

Τσώλη, Κ., & Μπαμπάλης, Θ. (2023). *Δεξιότητες ζωής: θεωρία και**εφαρμογές για εκπαιδευτικούς και γονείς.* Διάδραση.